Կարոլինա Բենեդիկս-Բրյուս

Կարոլինա Բենեդիկս-Բրյուս ( , ), շվեդ նկարչուհի և քանդակագործ։

Կենսագրություն 
Ծնվել է 1856 թվականին հոկտեմբերի 28-ին Ստոկհոլմում։ Նա Էդվարդ Օտտո Բենեդիկսի և նրա կնոջ՝ Կարոլինա Շառլոտայի դուստրն էր։

Գեղարվեստական նախնական կրթությունը Կարոլինան ստացել է Ավգուստ Մալմստրյոմից։ Այնուհետև 1881 թվականին նա ընդունվել է քանդակագործության դասերի Շվեդիայի գեղարվեստի թագավորական ակադեմիայում՝ դառնալով Շվեդիայի պատմության մեջ երրորդ կինը, որն ուսումնասիրում է քանդակագործություն (Կարին Արոսենիուսից և Իդա Էրիկսոն Մոլարդից հետո)։ Ուսումնառության ընթացքում Կարոլինան ծանոթացել է Հիլմա Կլինտի և Գերդա Տիրենի հետ, որոնց հետ 1883 թվականին մեկնել է Ֆրանսիա։ Հիմնականում նրանք ժամանակն անցկացրել են Փարիզում և Գրե-սյուր-Լուենի արվեստի գաղութում։ Ակադեմիան ավարտելուց հետո Կարոլինան վերադարձել է Ֆրանսիա և դարձել է քանդակագործ Ալեքսանդր Ֆալգյերի ուսանողը։

1885 թվականի ամռանը նա ծանոթացել է կանադացի նկարիչ Ուիլյամ Բրյուսի հետ, նույն տարվա աշնանը նրանք նշանադրվել են, բայց ամուսնացել են միայն 1888 թվականին։ Գոտլանդում նրանք 1900 թվականին ստեղծել են իրենց ամառային տունը` Brucebo-ն։ 1906 թվականին` ամուսնու մահից հետո, Կարոլինա Բենեդիկս-Բրյուսը մնացել է այդտեղ և ապրել մինչև կյանքի վերջ։

Իր մասնագիտական գեղարվեստական գործունեության հետ մեկտեղ նա զբաղվել է նաև հասարակական գործունեությամբ։ Նա պաշտպանել է կանանց ընտրական իրավունքը։

Մահացել է 1935 թվականի փետրվարի 16-ին, Գոտլանդում։

Երեխա չունենալով՝ նա իր կտակում հայտարարել է, որ Brucebo-ն պետք է լինի մի տեղ, որտեղ երիտասարդ նկարիչները կարողանան զարգացնել իրենց հմտությունները։ 1972 թվականին այդտեղ ստեղծվել է Brucebo-յի կերպարվեստի կրթաթոշակային հիմնադրամը , որի կրթաթոշակը տրվում է կանադացի երիտասարդ նկարիչներին, որոնք կարող են գալ և սովորել Brucebo-ում։

Աշխատանքներ 

Կարոլինա Բենեդիկսը հիմնականում քանդակագործ էր, բայց նաև աշխատել է խճանկարների և ջրաներկային նկարչության վրա։ Կիսանդրիներ պատրաստելիս նա օգտագործել է մարմար և բրոնզե։ Նրա մի քանի գործեր ներկայացվել են Փարիզյան սալոնում 1893 թվականին։ Նա 1900 թվականին մասնակցել է Փարիզի համաշխարհային ցուցահանդեսին, որտեղ նրան շնորհվել է բրոնզե մեդալ, իսկ այնուհետև՝ Վիեննայում։

Մասնավորապես, նրա աշխատանքները ներկայացված են Ստոկհոլմի Ազգային թանգարանում և Եվլեբորգ շրջանի թանգարանում (Länsmuseet Gävleborg ): Այսօր Brucebo-ում գործում է որպես թանգարան։

Ծանոթագրություններ

Արտաքին հղումներ 
 Կարոլինա Բենեդիկս-Բրյուս
 Կարոլինա Բենեդիկս-Բրյուս, 1856-1935 

Շվեդ կին արվեստագետներ
Շվեդ քանդակագործներ
Կոլարոսի ակադեմիայի շրջանավարտներ
19-րդ դարի կին արվեստագետներ
Շվեդ նկարչուհիներ
Շվեդ սուֆրաժիստներ